Nampo: 'n Mooi bok is 'n lekker bok | Netwerk24
Deur Alet van der Walt 18 Mei 2018 18:42
Bianca Landsberg (links) en Karla Malan, albei van die Noordwes-Universiteit, wys hoe lyk die velle van Kaapse skilderbokke.Foto: Alet van der Walt
Die interessante patrone op die gebreide velle van inheemse Afrika-veldbokke is nie al wat dié bokke aantreklik maak nie, sê Hannes du Toit wat die bokke vir die Inheemse Veldbok-genootskap op Nampo uitstal.
Du Toit, wat by Soutpan buite Bloemfontein boer, het sowat 1 000 Afrikabokke en sê daar is 'n groot behoefte aan bokvleis onder mense wat nog tradisievas is.
Hy lewer maandeliks 80 bokke in KwaZulu-Natal af waar tradisionele Zoeloemans die bokke vir hul huishoudings slag.
Die bokke is ook baie gewild in die Indiër-gemeenskap.
Tradisievaste Zoeloes glo dit is die man se plig om een keer 'n maand 'n bok vir sy gesin te slag.
'n Tradisionele geneser sal dikwels aan 'n man voorskryf watter kleur bok hy moet slag. Daarom is die Afrika-veldbok met sy unieke velpatrone baie gewild in KwaZulu-Natal.
Du Toit sê daar is vier verskillende soorte. Hulle is almal van dieselfde ras, maar verskillende velpatrone het in verskillende streke van Afrika ontwikkel.
Die soorte is die Kaapse skilderbok, die Xhosa lob-ear, die Mbuzi en die Kunene.
Die gebreide velle is 'n nismark, sê Du Toit. Die groot vraag is na die bokke se vleis.
Bokvleis het minder vet as skaapvleis, maar is andersins net so smaaklik, sê hy. Die vleis kos byna dubbeld dié van skaapvleis.
Die bokke is baie vrugbaar en het uitstekende moedersinstinkte, sterker as dié van boerbokke. Een bokooi maak gemiddeld jaarliks drie lammers groot. Hulle is baie gehard en aangepas vir die plaaslike klimaat.